Diari Oficial de la Generalitat Valenciana


Sumari del DOGV 4271, del 14-06-2002 (2002/5308)

RESOLUCIÓ de 16 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre l'Institut Nacional d'Estadística i l'Institut Valencià d'Estadística en relació amb els censos de població i habitatges de l'any 2001 en l'àmbit territorial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4271

Data del DOGV
:   14-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/5308


Data del document
:   16-05-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * cooperació administrativa
    * cens de població

RESOLUCIÓ de 16 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre l'Institut Nacional d'Estadística i l'Institut Valencià d'Estadística en relació amb els censos de població i habitatges de l'any 2001 en l'àmbit territorial de la Comunitat Valenciana. [2002/F5308]
  
Subscrit, després de la tramitació prèvia reglamentària, entre l'Institut Nacional d'Estadística i l'Institut Valencià d'Estadística, el 15 d'octubre de 2001, un conveni de col·laboració en relació amb els censos de població i habitatges de l'any 2001 en l'àmbit territorial de la Comunitat Valenciana, i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0272/2002, i que figura com a annex d'esta resolució.
  
València, 16 de maig de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre l'Institut Nacional d'Estadística i l'Institut Valencià d'Estadística en relació amb els censos de població i habitatges de l'any 2001 en l'àmbit territorial de la Comunitat Valenciana
  
D'una part, la presidenta de l'Institut Nacional d'Estadística, en nom i representació d'este, en virtut de les atribucions que li conferix l'article 28.3 de la Llei 12/1989, de 9 de maig, de la Funció Estadística Pública.
  
De l'altra, el conseller d'Economia, Hisenda i Ocupació, en qualitat de president de l'Institut Valencià d'Estadística, i habilitat per a este acte en virtut d'acord del Govern Valencià de data 5 d'octubre de 2001,
  
Exposen
  
Que els censos generals dels anys 2000-2001 són les operacions estadístiques de major magnitud i importància per al sistema estadístic, en tant que determinen els paràmetres fonamentals dels edificis, els locals, els habitatges i la població resident per al conjunt del país i per a cadascun dels seus àmbits territorials i administratius, subministrant la informació que serà bàsica durant la pròxima dècada.
  
Que les informacions que subministren estos censos són fonamentals per a totes les administracions públiques en relació amb les seues tasques de planificació, gestió i seguiment de servicis i polítiques públiques, i que estes informacions també són fonamentals per a les empreses, els agents socials, els investigadors i els ciutadans en general.
  
Que estes informacions tenen un paper molt rellevant en relació amb la planificació, el desenvolupament i l'avaluació dels fons i programes de la Unió Europea, especialment, per als futurs períodes pressupostaris immergits en processos d'incorporació de noves adhesions, i que per a estos treballs les informacions censals detallades exercixen un paper fonamental, a causa del fort suport de les decisions pressupostàries de la Unió Europea en informació estadística oficial per a àrees territorialment detallades.
  
Que l'existència d'un interés comú de l'estat i de la Generalitat Valenciana sobre els censos de població i habitatges determina la conveniència de coordinar l'activitat estatal i autonòmica, ja que l'estat gaudix de competència exclusiva sobre estadística per a fins estatals, segons l'article 149.1.31 de la Constitució, i la Generalitat Valenciana té competència exclusiva en estadístiques d'interés de la Generalitat, segons l'article 31.32 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol.
  
Que l'Institut Nacional d'Estadística i l'Institut Valencià d'Estadística estan duent a terme diverses col·laboracions en matèria estadística de manera satisfactòria per a ambdues parts.
  
Que ambdues parts estimen que la Comunitat Valenciana aporta importants valors afegits a l'operació estadística: diccionaris per a codificació de literals i increment de la difusió de resultats.
  
Que durant els últims anys s'ha produït un fort, nou i enriquidor increment en la col·laboració tècnica i institucional entre totes les oficines del sistema estadístic en relació amb els dissenys tècnics per a preparar les operacions censals, amb el màxim aprofitament de les experiències anteriors, noves tecnologies hui disponibles, economia de mitjans humans i materials, i reducció de la càrrega informativa que se sol·licita a les unitats informants.
  
Que mitjançant este conveni de col·laboració es pretén un estalvi de recursos, millora de la utilització dels mitjans disponibles, i increment de la utilitat i difusió dels resultats obtinguts.
  
En conseqüència,
  
Acorden
  
Establir el present conveni de col·laboració per al desenvolupament coordinat de les tasques corresponents als censos de població i habitatges, a l'empara del que establix l'article 3.3 del Reial Decret 1.336/1999, de 31 de juliol, modificat pel Reial Decret 347/2001, de 4 d'abril, pel qual es disposa la formació dels censos d'edificis, locals, habitatges i població, en virtut de les següents
  
Clàusules
  
Primera. Objecte del conveni
  
El present conveni té per objecte formalitzar la col·laboració entre l'Institut Nacional d'Estadística i l'Institut Valencià d'Estadística per a la realització dels censos de població i habitatges de l'any 2001 en l'àmbit territorial de la Comunitat Valenciana.
  
Segona. Metodologia, directoris i qüestionaris
  
2.1. L'Institut Nacional d'Estadística ha facilitat a l'Institut Valencià d'Estadística el projecte dels censos de població i habitatges de l'any 2001.
  
D'altra banda, l'Institut Valencià d'Estadística ha facilitat a l'Institut Nacional d'Estadística les normes i els controls relatius a les preguntes pròpies de la Comunitat Valenciana, relatives al coneixement del valencià.
  
2.2. S'utilitzaran els fulls amb dades padronals i els qüestionaris dels censos de població i habitatges de l'any 2001 elaborats per l'Institut Nacional d'Estadística, comuns per a tot l'Estat, als quals s'incorporaran preguntes dirigides al coneixement del valencià. El format dels fulls amb dades padronals i dels qüestionaris censals serà bilingüe castellà-valencià. L'Institut Valencià d'Estadística proporcionarà a l'Institut Nacional d'Estadística la seua traducció al valencià.
  
L'Institut Nacional d'Estadística es responsabilitzarà de la impressió i tirada de tota la documentació censal.
  
Tercera. Promoció dels censos
  
Ambdós organismes acordaran la campanya conjunta de promoció censal que es considere idònia en l'àmbit territorial de la Comunitat Valenciana. En la campanya s'utilitzaran ambdues llengües oficials.
  
Quarta. Recollida de la informació
  
4.1. L'Institut Nacional d'Estadística seleccionarà, contractarà i formarà la totalitat del personal de camp que participe en la recollida de la informació.
  
4.2. L'Institut Nacional d'Estadística es responsabilitzarà íntegrament de la recollida de la informació d'acord amb les normes contingudes en els manuals dels censos.
  
4.3. L'Institut Nacional d'Estadística i l'Institut Valencià d'Estadística establiran, conjuntament, un sistema de seguiment dels treballs de recollida de la informació.
  
Cinquena. Processaments informàtics
  
5.1. L'Institut Nacional d'Estadística s'encarregarà de promoure el desenvolupament del sistema de captura, que inclou l'escaneig, el reconeixement òptic i la videocorrecció1 dels quaderns de recorregut, els fulls amb dades padronals i els qüestionaris censals. El sistema tractarà de forma homogènia les dades de l'estat, encara que tindrà en compte les especificitats lingüístiques de la Comunitat Valenciana.
  
L'Institut Valencià d'Estadística realitzarà una revisió dels diccionaris d'activitats i ocupacions centrant-se en aquelles de major implantació en la Comunitat Valenciana, obtingudes a partir d'una explotació del DIRCE que li facilitarà l'INE, a fi d'incrementar l'eficàcia dels diccionaris de codificació que s'utilitzaran com ajuda al reconeixement òptic.
  
L'Institut Nacional d'Estadística condicionarà un local dotat de les condicions tècniques i de seguretat necessàries, i el dotarà dels equipaments físics i lògics adequats per a la realització del procés de captura informàtica dels qüestionaris censals i quaderns de recorregut. Així mateix, l'Institut Nacional d'Estadística s' encarregarà de la dotació de l'equip humà encarregat de la realització d'este procés, que es realitzarà sota la direcció de personal de l'Institut Nacional d'Estadística.
  
5.2. L'Institut Nacional d'Estadística facilitarà a l'Institut Valencià d'Estadística, abans del 15 de maig de 2002, els fitxers corresponents a la Comunitat Valenciana resultants del procés d'escaneig, reconeixement òptic, videocorrecció i consolidació amb les dades padronals de partida. Així mateix, li facilitarà els fitxers amb les imatges dels qüestionaris. Tant l'Institut Nacional d'Estadística com l'Institut Valencià d'Estadística podran difondre resultats a partir d'estos fitxers, si bé advertint que es tracta de resultats provisionals.
  
5.3. L'Institut Valencià d'Estadística aplicarà en els fitxers rebuts segons el punt anterior els tractaments de codificació a tots els camps que no hagen sigut resolts en el centre d'escaneig. Acabat este procés, enviarà a l'Institut Nacional d'Estadística el fitxer resultant, abans del 15 de novembre de 2002.
  
5.4. L'Institut Nacional d'Estadística aplicarà als registres que ho requerisquen els tractaments automàtics que aplique com a regla general als registres de tot l'estat. Acabat este procés s'haurà obtingut el fitxer censal definitiu corresponent a la Comunitat Valenciana. L'Institut Nacional d'Estadística el trametrà a l'Institut Valencià d'Estadística abans del 30 de juny de 2003.
  
5.5. Prèviament a estos processos, l'Institut Nacional d'Estadística comunicarà a l'Institut Valencià d'Estadística els tractaments a què sotmetrà les dades en el seu centre de tractament, i l'Institut Valencià d'Estadística trametrà la descripció dels processos de codificació.
  
5.6. L'Institut Nacional d'Estadística s'encarregarà de la destrucció dels qüestionaris censals en paper, una vegada que s'haja assegurat que es disposa de les imatges digitalitzades de tots ells.
  
5.7. L'Institut Nacional d'Estadística facilitarà a l'Institut Valencià d'Estadística el resultat de l'enregistrament dels quaderns de recorregut dels censos, amb la finalitat exclusiva de dur a terme explotacions censals.
  
Sisena. Explotació i publicació de resultats
  
6.1. L'Institut Nacional d'Estadística i l'Institut Valencià d'Estadística podran realitzar l'explotació i la publicació dels resultats dels censos de població i habitatges de l'any 2001 que estimen convenient.
  
6.2. En les publicacions que realitze l'Institut Valencià d'Estadística sobre els censos de població i habitatges de l'any 2001 es farà constar «realitzat en col·laboració amb l'Institut Nacional d'Estadística», i se n'enviaran dos exemplars a la biblioteca de l'Institut Nacional d'Estadística.
  
6.3. Així mateix, en les publicacions monogràfiques sobre la Comunitat Valenciana que realitze l'Institut Nacional d'Estadística amb la informació recollida en l'operació objecte d'este conveni es farà constar «realitzat en col·laboració amb l'Institut Valencià d'Estadística», i se n'enviaran dos exemplars a la biblioteca de l'Institut Valencià d'Estadística.
  
6.4. La Comissió de Seguiment, que es crea en la clàusula novena, estudiarà la viabilitat que ambdues institucions coediten almenys una publicació conjunta, en un format que adopte una similar proporció d'elements de les seues imatges corporatives respectives i que represente la col·laboració conjunta en la producció i la difusió d'informació censal.
  
Setena. Secret estadístic
  
L'Institut Nacional d'Estadística i l'Institut Valencià d'Estadística es responsabilitzaran que la informació s'utilitze de forma que la protecció de les dades individuals quede totalment garantida, i tot el personal que participe en l'operació estarà sotmés a l'obligació de preservar el secret estadístic, així com a les altres restriccions que es deriven de la Llei 12/1989, de 9 de maig, de la Funció Estadística Pública, i la de la Llei 5/1990, de 7 de juny, d'Estadística de la Comunitat Valenciana.
  
Huitena. Finançament
  
El present conveni no generarà, ni donarà lloc, a contraprestacions econòmiques.
  
Novena. Seguiment del conveni
  
Es crea una Comissió de Seguiment del conveni, on figuren com a representants:
  
Per part de l'Institut Nacional d'Estadística:
  
- El subdirector general de Censos i Padró
  
- El subdirector general de Recollida de Dades
  
- El delegat provincial d'Estadística a València
  
Per part de l'Institut Valencià d'Estadística:
  
- El cap de l'Àrea Tècnica
  
- El cap del Servici d'Estadístiques Demogràfiques i Socials
  
- El cap de la Secció d'Estadístiques Demogràfiques i Socials
  
Per part de la Delegació del Govern en la Comunitat Valenciana:
  
- El secretari general de la Delegació del Govern
  
Qualsevol discrepància o controvèrsia que puga sorgir en la interpretació o execució d'este conveni se sotmetrà a la decisió de la Comissió de Seguiment.
  
Desena. Vigència del conveni
  
El present conveni tindrà vigència des de la data de subscripció fins a l'acabament dels treballs que s'hi recullen.
  
Onzena. Competència i jurisdicció
  
El present conveni té naturalesa juridicoadministrativa i, sense perjuí del que establix la clàusula novena, les qüestions litigioses que puguen sorgir respecte d'este seran del coneixement i competència de la jurisdicció contenciosa administrativa.
  
I en prova de conformitat firmen el present conveni de col·laboració, en duplicat exemplar.
  
15 d'octubre de 2001.- La presidenta de l'Institut Nacional d'Estadística: Carmen Alcaide Guindo. El conseller d'Economia, Hisenda i Ocupació: Vicente Rambla Momplet.
  
1 En este conveni, el terme videocorrecció comprén totes les tasques en què s'haja de tractar de manera no automàtica (és a dir, mitjançant operadors) les imatges, incloent-hi com casos particulars la videocomprovació i la videocaptura o videogravació.